ผู้ถือหุ้น PCC เคาะปันผล 0.14 บ./หุ้น รับทรัพย์ 26 พ.ค.66
ผู้ถือหุ้น PCC ไฟเขียวปันผล 0.14 บ./หุ้น รับทรัพย์ 26 พ.ค.66 ฟากผู้บริหาร “กิตติ สัมฤทธิ์” วางเป้าแผนธุรกิจ 3 ปีรายได้ 6,000 ล้านบาท เดินหน้าลงทุนด้านสมาร์ทกริด
ผู้ถือหุ้น PCC เคาะปันผล 0.14 บ./หุ้น รับทรัพย์ 26 พ.ค.66 ฟากผู้บริหาร “กิตติ สัมฤทธิ์” วางเป้าแผนธุรกิจ 3 ปีรายได้ 6,000 ล้านบาท
28 เม.ย. 2566

นายกิตติ สัมฤทธิ์ ประธานเจ้าหน้าที่บริหาร บริษัท พรีไซซ คอร์ปอเรชั่น จำกัด (มหาชน) หรือ PCC เปิดเผยว่า ที่ประชุมสามัญผู้ถือหุ้นประจำปี 2566 มีมติอนุมัติการจ่ายเงินปันผลจากผลการดำเนินงานประจำปี 2565 ในอัตราหุ้นละ 0.14 บาท รวมเป็นเงิน 171,726,674 บาท หรือคิดเป็นสัดส่วนร้อยละ 92.11 ของกำไรสุทธิ สำหรับรอบระยะเวลาบัญชีสิ้นสุดวันที่ 31 ธันวาคม 2565 ของงบการเงินเฉพาะกิจการของบริษัทฯ โดยกำหนดวันที่ 9 พฤษภาคม 2566 เป็นวันกำหนดรายชื่อผู้ถือหุ้นที่มีสิทธิได้รับเงินปันผล (Record Date) และกำหนดวันจ่ายเงินปันผลในวันที่ 26 พฤษภาคม 2566
“ทีมผู้บริหารมีความมุ่งมั่นในการบริหารงาน เพื่อให้ผลประกอบการเติบโตตามเป้าหมายที่วางไว้ ซึ่งการจ่ายเงินปันผลครั้งนี้ เพื่อเป็นการตอบแทนและขอบคุณผู้ถือหุ้นที่เชื่อมั่นในคณะผู้บริหารและมองเห็นถึงการเติบโตของธุรกิจ โดยนับจากนี้บริษัทฯ ยังคงมุ่งหน้าขยายธุรกิจ เพื่อผลักดันให้ผลการดำเนินงานเติบโตได้อย่างแข็งแกร่ง” นายกิตติ กล่าว
ส่วนแผนธุรกิจในปี 2566 มีโอกาสใหม่ๆและการเติบโตของรายได้จากการเพิ่มกำลังการผลิตของหม้อแปลงไฟฟ้า และการขยายตัวของระบบสมาร์ทกริด นอกจากนี้ บริษัทฯ ยังคงเดินหน้าเข้าประมูลงานใหม่อย่างต่อเนื่อง เพื่อสนับสนุนการเติบโตของบริษัทฯ
ทั้งนี้ แผนธุรกิจ 3 ปี (2566-2568) บริษัทฯ ตั้งเป้ารายได้แตะ 6,000 ล้านบาท จากการลงทุนด้านสมาร์ทกริดที่เพิ่มขึ้นทั้งจากหน่วยงานภาครัฐและเอกชน